એક જ પરિવારમાં જ્યારે અડધાથી વધુ સદસ્યો ડૉક્ટર હોય તો સ્વાભાવિક રીતે ઘરના માહોલમાં મેડિકલ વિશ્વ ઑટોમૅટિકલી ઉમેરાઈ જતું હશેને? આ પ્રશ્નનો જવાબ આપતાં પરિવારના સદસ્ય અર્પણા સંઘવી કહે છે, ‘બેશક થોડીક પ્રોફેશનલ વાતો થાય, કારણ કે સરખેસરખા ભેગા થયા હોઈએ તો મજાકમસ્તીમાં પણ થોડીક મેડિકલ લૅન્ગ્વેજ આવી જતી હોય છે. જોકે અમારા ગેટ-ટુગેધર સમયે અન્ય સભ્યો બોર ન થાય એવી રીતે જાત પર થોડોક કન્ટ્રોલ કરી લઈએ છીએ. એ પછી પણ કહીશ કે અમારી વાતો સાંભળીને પરિવારના નૉન-ડૉક્ટર મેમ્બર્સ પણ અડધા ડૉક્ટર જેવા થઈ ગયા છે. આગળ કહ્યું એમ અમારે ક્યારેય કોઈ પણ સમસ્યાના ઇલાજ માટે બહારના ડૉક્ટર પાસે જવાની જરૂર જ ઊભી નથી થતી. અમારા પરિવારની બધી જ લેડીઝની ડિલિવરી ઘરના જ મૅટરનિટી હોમને કારણે ઑલમોસ્ટ ફ્રીમાં થઈ છે. બેશક ઘણા મજાકમાં કહેતા હોય છે કે અમારા ઘરનું મેડિકલ બિલ શૂન્ય હશે એ ખરેખર રમૂજ નહીં, પણ વાસ્તવિકતા છે. ભાગ્યે જ અમારે દવા કે ઇલાજના પૈસા આપવાના આવે.’